রথযাত্রার আগেই পুরীর জগন্নাথ মন্দিরে ঘটে য়েতে পারে যুগান্ত। এমনই এক নির্দেশ জারি করেছে দেশের সর্বোচ্চ আদালত। 
এক সর্বভারতীয় সংবাদমাধ্যমের খবরে প্রকাশ, গত ৫ জুলাই সুপ্রিম কোর্ট জগন্নাথ মন্দির কর্তৃপক্ষকে মন্দিরের দ্বার যে কোনও ধর্মের মানুষের জন্য উন্মুক্ত রাখতে নির্দেশ দিয়েছে। এই নির্দেশে একথাও বলে হয়েছে যে, যথাযথ পোশাকবিধি মান্য করলে এবং যথাবিহিত স্বীকারনামা পেশ করলে যে কোনও ধর্মাবলম্বী ব্যক্তিই পুরীর জগন্নাথ মন্দিরে উপাসনা ও প্রার্থনা করতে পারেন। 
বিচারপতি আদর্শ গোয়েল ও এস আবদুল নাজির সুপ্রিম কোর্টের এক বিশেষ বেঞ্চ শীর্ষ আদালতের এক পূর্ববর্তী নির্দেশকে উল্লেখ করে এ কথা জানান যে, ‘‘হিন্দু ধর্ম কোনও বিশ্বাসকেই অপাঙক্তেয় ভাবে না। বরং এই ধর্ম শতাব্দী শতাব্দী ব্যাপী চিরায়ত বিশ্বাস, জ্ঞান ও প্রেরণার প্রতিফলন।’’
শীর্ষ আদালত জানিয়েছে, কেবল রাজ্য সরকার নয়, কেন্দ্র সরকারের তরফেও পুণ্যার্থীদের সমস্যাগুলি খতিয়ে দেখা প্রয়োজন। মন্দির পরিচালনায় অসংগতি, পরিবেশ রক্ষা, প্রণামীর সদ্ব্যবহার ইত্যাদি বিষয়ে ধর্ম কোনও বাধা হতে পারে না।
 
জগন্নাথ দর্শন কি এবারে উন্মুক্ত, অবাধ? ছবি: শাটারস্টক
বিচারপরতি গোয়েল তাঁর অবসর গ্রহণের একদিন আগে কেন্দ্র সরকারকে নির্দেশ দিয়েছেন, দু’সপ্তাহের মধ্যে একটি কমিটি গঠন করে পুরীর জেলা আদালতে ইতিপূর্বে তোলা বিষয়গুলি নিয়ে পর্যালোচনা করতে। পুরীর জেলা আদালত প্রশ্ন তুলেছিল, জগন্নাথ মন্দিরে পুণ্যার্থীদের হয়রানি, বংশানুক্রমিক সেবক প্রথার অবলোপ ইত্যাদি নিয়ে। সুপ্রিম কোর্টে যে রিপোর্ট জেলা আদালত পেশ করেছিল, তার উপরে্ ভিত্তি করেই শীর্ষ আদালত এই নির্দেশ দিল। 

এই বিষয়ে অন্যান্য খবর

পুরীর মন্দিরে পান্ডা রাজে লাগাম! কোর্টের নির্দেশে কি শান্তিতে জগন্নাথ দর্শন


এখন দেখার, রথযাত্রার আগে এই নির্দেশ কতটা কার্যকর করে পুরীর জগন্নাথ মন্দির কর্তৃপক্ষ। এখনও পর্যন্ত জগন্নাথ ধাম শুধুমাত্র হিন্দু ধর্মাবলম্বীদের জন্য উন্মুক্ত। এই নির্দেশ কার্যকর হলে মন্দিরের ইতিহাসে যুগান্ত সূচিত হবে বলে মনে করছে ওয়াকিবহাল মহল।